Stiefma ‘jammer’ ná SA-tiener in Mauritius sterfMarietjie Vosloo (Skermskoot uit TéléPlus se video) Marietjie Vosloo, stiefma van die Suid-Afrikaanse tiener Mundolene Vosloo (17) wat in Oktober 2016 in Mauritius dood is kort nadat sy en haar stiefma in ŉ rusie betrokke was, is vandeesweek in ŉ hof in Mauritius skuldig bevind aan aanranding. Landdros Navina Parsuramen het volgens die nuuswebwerf lexpress.mu glo in sy uitspraak gesê hy is nié oortuig dat Vosloo skuldig is aan ŉ ernstiger aanklag van aanranding met die doel om te moor nie. Volgens hom is daar steeds nie ŉ duidelike verband tussen Vosloo wat vir Mundolene geslaan het en die oorsaak van die 17-jarige se dood nie. Parsuramen het gesê hoewel dat dit volgens die nadoodse ondersoek duidelik is dat Mundolene wel geslaan is, is daar nie bewyse dat Vosloo besef het dat Mundolene sou sterf of dat sy die bedoeling gehad het om haar te vermoor nie. Hy het gesê tekens van Phenytoin in haar maag wek ook vrae of Mundolene nie moontlik ŉ stuiptrekkingsaanval ten tyde van haar dood gekry het nie. Phenytoin is ŉ middel wat gebruik word om stuiptrekkings te beheer. Mundolene Vosloo “Die hof bevind dat die staat nie bo redelike twyfel kon bewys dat Vosloo vir Mundolene geslaan het met die doel om haar te vermoor nie,” het hy gesê. Vosloo het ná die uitspraak aan die hof om verskoning gevra en versoek om by haar 11-jarige seun in Suid-Afrika aan te sluit. Sy is al langer as 530 dae in ŉ tronk in Mauritius. Zaredhin Jaunbaccus, vir Vosloo, het aan die hof gevra dat sy ŉ boete in plaas van tronkstraf opgelê word. Vosloo het buite die hof aan die televisiekanaal TéléPlus gesê sy kon nie voorsien wat gebeur het nie, en het uit woede opgetree. “Wat gebeur het, was ŉ fout. In ŉ oomblik wat jy kwaad of seergemaak is doen jy dinge wat jy nie bedoel het om te doen nie. Dit was nooit my bedoeling om haar te slaan nie, dit het net in ŉ oomblik van woede gebeur sonder dat ek gedink het.” Oor haar versoek aan die hof het sy gesê: “Ek het hulle [die hof] om verskoning gevra vir wat ek gedoen het. Ek het ŉ 11-jarige seun tuis. Sy pa werk nie in Suid-Afrika nie en nou betaal ons ŉ oppasser om na hom te kyk omdat daar nie familie is wat na hom kan omsien nie. Ek wil regtig net huis toe gaan om by my seun te wees. Ek is baie lief vir my familie en ek behou kontak met hulle. Ek sal hulle bel en weer met hulle praat sodra ek weer by die tronk aankom.” Mundolene Vosloo. Sy het aan die televisiekanaal gesê sy leef nog daagliks met skuldgevoelens, maar dat sy dankbaar is aan die ondersteuning wat Mike Vosloo, haar man, aan haar bied. “Ek leef elke dag met skuldgevoelens. Ek was vir haar [Mundolene] lief asof sy my eie dogter was; al was sy nie my eie dogter nie, ek het haar as my eie beskou. Ek het dus ook ŉ kind verloor. Mike is elke dag daar vir my. Hy ondersteun my en hy het vir my gesê hy weet ek is nie skuldig nie; ek het haar nie vermoor nie. Hy is daar vir my, hy help my en het nog nooit sy rug op my gedraai nie.” Vosloo sal na verwagting Maandag gevonnis word. Maroela Media het vroeër berig Mundolene is by die Hotel Riu Creole in Le Morne dood. Sy was saam met haar pa [Mike], stiefma [Vosloo] en twee broers met vakansie. Sy het die aand inmekaargesak en ŉ dokter by die hotel het haar ondersoek voordat sy dood verklaar is. Die polisie was kort hierna op die toneel en dit het glo aan die lig gekom dat Mundolene en haar stiefma in ŉ rusie betrokke was. Vosloo het Mundolene na bewering geslaan en sy is in hegtenis geneem. Vosloo is sedertdien in aanhouding.